Covid-19-statistieke: Só lyk jongste syfers(Argieffoto: Unsplash) Die getal laboratoriumbevestigde Covid-19-gevalle staan nou op 3 634 811 nadat nog 3 169 gevalle aangemeld is. Volgens die Nasionale Instituut vir Oordraagbare Siektes (Nios) verteenwoordig die styging ŉ positiwiteitskoers van 8,8%, ŉ daling van die 9,2% waarop dit ŉ dag tevore gestaan het. Die herstelkoers is 96,1% en 3 494 016 mense het reeds van die virus herstel. In hierdie stadium is daar 44 090 aktiewe gevalle van die virus landwyd en nog 86 mense met Covid-19 is in hospitale opgeneem. Tans het 4 354 mense in hospitale die koronavirus onder lede. Nog 203 sterftes is bevestig, waarvan net 12 in die vorige 24 tot 48 uur. Die algehele sterftesyfer is 96 705. Die meeste nuwe gevalle is steeds in Gauteng (32%), gevolg deur die Wes-Kaap (19%), KwaZulu-Natal (14%), Mpumalanga (12%), Noordwes (7%), die Vrystaat en Limpopo (6% elk), die Oos-Kaap (4%) en die Noord-Kaap (2%). Altesame 36 113 laboratoriumtoetse vir Covid-19 is sedert die vorige verslag gedoen, wat die algehele getal toetse op meer as 22,5 miljoen te staan bring.